Predkladacia správa
Predkladaný materiál obsahuje návrh zákona o automatickej výmene informácií o finančných účtoch na účely správy daní a o zmene a doplnení niektorých zákonov, ktorý implementuje smernicu Rady 2014/107/EÚ z 9. decembra 2014, ktorou sa mení smernica 2011/16/EÚ, pokiaľ ide o povinnú automatickú výmenu informácií v oblasti daní (ďalej iba „smernica“), zabezpečuje vykonávanie Multilaterálnej dohody kompetentných orgánov (ďalej iba „MCAA“) a vykonávanie Dohody medzi Slovenskou republikou a Spojenými štátmi americkými (ďalej len „Spojené štáty“) na zlepšenie dodržiavania medzinárodných predpisov v oblasti daní a na implementáciu zákona o dodržiavaní daňových predpisov v súvislosti so zahraničnými účtami FATCA (ďalej len „dohoda FATCA“) medzi Slovenskou republikou a Spojenými štátmi. 

Členské štáty majú  za úlohu smernicu implementovať do vnútroštátnej legislatívy do 31. decembra 2015 s účinnosťou od 1. januára 2016.

K MCAA pristúpilo Ministerstvo financií Slovenskej republiky 29. októbra 2014 v Berlíne na zasadnutí Globálneho fóra OECD pre transparentnosť a výmenu informácií pre daňové účely. 

Dohoda FATCA  je reakciou na právne predpisy Spojených štátov všeobecne známe ako Foreign Account Tax Compliance Act. Práve uvedená legislatíva Spojených štátov vytvorila základ pre ďalší globálny vývoj v tejto oblasti.  Dohoda upravuje automatickú výmenu informácií o finančných účtoch na daňové účely a radí sa medzi nástroje na účinnejší boj proti daňovým podvodom v medzinárodnom meradle. 

Zákon obsahuje spoločné ustanovenia slúžiace na efektívne vykonávanie automatickej výmeny informácií o finančných účtoch.

Účelom navrhovaného zákona je predovšetkým implementácia smernice a naplnenie medzinárodných záväzkov vyplývajúcich z pristúpenia k MCAA a z dohody FATCA, čo v praxi znamená poskytovať na základe automatickej výmeny informácie o finančných účtoch daňových rezidentov členských štátov EÚ, zmluvných štátov a špecifikovaných amerických osôb vedených finančnými inštitúciami na území Slovenskej republiky. Zároveň slúži na prijímanie obdobných informácií zo strany členských štátov EÚ, zmluvných štátov a Spojených štátov.

Zákon nie je adresovaný širokej verejnosti. Je adresovaný najmä finančným inštitúciám v Slovenskej republike, ktoré predstavujú odbornú informovanú verejnosť. Predmetom výmeny budú informácie o finančných účtoch rezidentov iných členských krajín EÚ a ďalších štátov, ktoré sa zúčastňujú na MCAA  a občanoch Spojených štátov majúcich účty vo finančných inštitúciách sídliacich na území SR. Zasielanie informácií sa nebude týkať rezidentov Slovenskej republiky, ktorí majú účty na území Slovenskej republiky.

OECD uverejnila vo februári 2014 hlavné prvky globálneho štandardu pre automatickú výmenu informácií o finančných účtoch v daňovej oblasti, a to modelovú dohodu medzi príslušnými orgánmi a spoločný štandard oznamovania, ktoré následne schválili ministri financií skupiny G20 a guvernéri centrálnych bánk. Rada OECD uverejnila v júli 2014 úplný globálny štandard vrátane jeho zostávajúcich prvkov, a to komentárov týkajúcich sa modelovej dohody medzi príslušnými orgánmi a spoločného štandardu oznamovania a vrátane modalít v rámci informačných technológií na vykonávanie globálneho štandardu. Celý balík týkajúci sa globálneho štandardu schválili ministri financií skupiny G20 a guvernéri centrálnych bánk v septembri 2014.

Globálny štandard oznamovania OECD (tzv. Common Reporting Standard/CRS), na ktorý vo svojich ustanoveniach odkazuje MCAA, bol vytvorený na základe legislatívy Spojených štátov. Globálny štandard bol následne transponovaný do smernice EÚ. 

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a v súlade s právom Európskej únie.
Predkladaný návrh zákona má vplyv na rozpočet verejnej správy predbežne vyčíslený v doložke vplyvov. 
K návrhu zákona bolo prostredníctvom portálu právnych predpisov uskutočnené medzirezortné pripomienkové konanie s povinne pripomienkujúcimi subjektmi a ostatnými subjektmi, ktorých sa problematika návrhu zákona týka. Výsledky pripomienkového konania sú uvedené vo vyhodnotení pripomienkového konania.
Na rokovanie vlády SR sa návrh zákona predkladá bez rozporov.